[pic] | AZ EURÓPAI KÖZÖSSÉGEK BIZOTTSÁGA |

Brüsszel, 15.11.2006

COM(2006) 707 végleges

2005/0041 (COD)

A BIZOTTSÁG VÉLEMÉNYE az EK-Szerződés 251. cikke (2) bekezdése harmadik albekezdésének c) pontja alapján az „Európa a polgárokért” elnevezésű program 2007–2013 közötti időszakra vonatkozó létrehozásáról szóló

határozati javaslattal (COM(2005) 116 végleges) kapcsolatos közös tanácsi álláspont Európai Parlament általi módosításairól

A BIZOTTSÁG JAVASLATÁNAK MÓDOSÍTÁSÁRÓL az EK-Szerződés 250. cikkének (2) bekezdése alapján

2005/0041 (COD)

A BIZOTTSÁG VÉLEMÉNYE az EK-Szerződés 251. cikke (2) bekezdése harmadik albekezdésének c) pontja alapján az „Európa a polgárokért” elnevezésű program 2007–2013 közötti időszakra vonatkozó létrehozásáról szóló

határozati javaslattal (COM(2005) 116 végleges) kapcsolatos közös tanácsi álláspont Európai Parlament általi módosításairól

1. BEVEZETÉS

Az EK-Szerződés 251. cikkének (2) bekezdése harmadik albekezdése c) pontja előírja, hogy a Bizottságnak véleményt kell nyilvánítania azokról a módosításokról, amelyeket az Európai Parlament a második olvasat során javasol. A Bizottság az alábbiakban ismerteti álláspontját az Európai Parlament módosítási javaslatairól.

2. Előzmények

A javaslat az Európai Parlament és a Tanács felé történő továbbításának időpontja(COM(2005) 116 végleges – 2005/0041 (COD) dokumentum): | 2005. április 14. |

Az Európai Gazdasági és Szociális Bizottság véleményének kelte: | 2005. október 26. |

A Régiók Bizottsága által adott vélemény időpontja: | 2005. november 17. |

Az Európai Parlament első olvasat során kialakított véleményének időpontja: | 2006. április 5. |

A Tanácsban kialakult politikai megállapodás időpontja: | 2006. május 18. |

A közös álláspont elfogadásának időpontja: | 2006. szeptember 25. |

A második olvasat során létrejött vélemény időpontja: | 2006. október 25. |

3. A bizottsági javaslat célkitűzése

E határozati javaslat célja az aktív európai polgárság támogatására irányuló „Európa a polgárokért” elnevezésű program létrehozása, amely 2007. január 1-jétől fogja felváltani a jelenlegi polgári részvételi programot (2004-2006). A program az Európai Unió egyik legfontosabb kihívásával, a polgárok és az európai intézmények közötti szakadék áthidalásának feladatával kíván megbirkózni, lehetőséget kínálván számukra, hogy aktívan részt vegyenek Európa építésében. A hamarosan véget érő állampolgári részvételi program folyamatosságának biztosítása mellett a javasolt program olyan új tevékenységekre is kiterjed, amelyek a polgárok és a részt vevő országok civil társadalmi szervezeteinek együttműködését ösztönzik.

Négy fellépésből áll, amelyek az európai polgárság kérdését egymást kiegészítő módon tárgyalják: „Aktív európai polgárokat” (I), „Aktív európai civil társadalmat” (II), „Együtt Európáért” (III), valamint „Aktív európai emlékezetet” (IV).

4. Az Európai Parlament által elfogadott módosításokra vonatkozó bizottsági vélemény

A Bizottság elfogadja az Európai Parlament által megszavazott négy módosítást. E módosítások az Európai Parlament és a Tanács között a második olvasatra való tekintettel létrejött kompromisszumos csomag eredményei. Megfelelnek a Bizottság eredeti javaslatában kitűzött céloknak és a Bizottságnak a közös álláspontról szóló közleményének.

Az első módosítás a program céljaihoz hozzáteszi a tolerancia ösztönzését.

A második módosítás technikai jellegű, és arra irányul, hogy 20-ról egyre csökkentse a határozat kihirdetése és annak hatályba lépése közötti napok számát, ami gyorsítani fogja a program végrehajtását.

A harmadik és negyedik módosítás az I. és II. fellépésre megállapított költségvetés százalékarányára vonatkozik. Meghatározzák, hogy a költségvetés legalább 45 %-át az I. fellépésre és körülbelül 31 %-át a II. fellépésre kell fordítani.

5. Következtetés

Az EK-Szerződés 250. cikkének (2) bekezdése értelmében a Bizottság a fentiekben meghatározottaknak megfelelően módosítja javaslatát.

6. A Bizottság nyilatkozata

A Bizottság a közös álláspont elfogadásának alkalmával egyoldalú nyilatkozatot tett (lásd az I. mellékletet).

MELLÉKLET

A Bizottság nyilatkozata a költségvetési keretről

A Bizottság fel kívánja hívni a jogalkotó hatóság figyelmét arra, hogy az alapul szolgáló jogi aktusban említett költségvetési keretet napi árfolyamon kell meghatározni, legkésőbb a Hivatalos Lapban történő végleges kihirdetéskor. Ez megfelel a szokásos költségvetési gyakorlatnak, és ezáltal egyértelműen biztosítható a jogalkotó hatóság határozatának tiszteletben tartása. A szóban forgó program vonatkozásában a napi árfolyamon meghatározott összeg 215 millió EUR.